b'\n_START_ARTICLE_\nTeppo Salakka\n_START_PARAGRAPH_\nTeppo Salakka (s. 1959) on sipoolainen muusikko. H\xc3\xa4nen soittimiaan ovat klarinetit (etenkin suuremmat), saksofonit, piano ja kosketinsoittimet, tuuba, kitara, harmonikka, s\xc3\xa4hk\xc3\xb6basso._NEWLINE_Salakka on puhallinmusiikin lehtori Vantaan musiikkiopistossa, jossa h\xc3\xa4n klarinetinsoiton opetuksen lis\xc3\xa4ksi johtaa B-puhallinorkesteria "Iloiset Buhaltajat". Musiikkiopistoty\xc3\xb6h\xc3\xb6n kuuluu lis\xc3\xa4ksi Youth All Stars Band\'in johtaminen, sinfoniaorkesteriperiodien kouluttajana ja kapellimestarina toimiminen sek\xc3\xa4 Tempo-orkesteritoiminnan pianistina toimiminen._NEWLINE_Teppo Salakka on mieskuorojen Keravan Mieslaulajat ja Runebergsk\xc3\xb6ren (Porvoo) sek\xc3\xa4 lauluyhtyeiden Tixie Jive ja Bulevardin Taxi johtaja. H\xc3\xa4n on ollut my\xc3\xb6s Mieskuoroliiton musiikkilautakunnan j\xc3\xa4sen sek\xc3\xa4 taiteellinen johtaja 2009\xe2\x80\x932012. Grani Big Band -orkesteria Salakka johti 2011\xe2\x80\x932014. Kilven Kuoroa Salakka johti vuosina 1987\xe2\x80\x932000._NEWLINE_Salakka on s\xc3\xa4velt\xc3\xa4j\xc3\xa4 ja sovittaja. H\xc3\xa4nen s\xc3\xa4velt\xc3\xa4mi\xc3\xa4\xc3\xa4n ovat muun muassa Eelis Artellin runoihin perustuvat juomalaulut "Dionysos" ja "Hiprakassa" mieskuorolle, sek\xc3\xa4 sarja "Kolme karjalaista kansanrunoa karhusta" sekakuorolle. H\xc3\xa4nen sovituksiaan on julkaistu irtonuotteina ja kokoelmissa, ja niit\xc3\xa4 ovat levytt\xc3\xa4neet eri kuorot ja yhtyeet, muun muassa Grani Big Band levyll\xc3\xa4\xc3\xa4n "Jump For Joy". Teppo Salakka on saanut s\xc3\xa4vellyskilpailuvoittoja ja palkintosijoja kotimaisissa kilpailuissa. _NEWLINE_H\xc3\xa4n toimii muusikkona eri kokoonpanoissa (juhla- ja viihdeorkesteri Amoroso, tanssiyhtye Feelings, GBB4), eri solistien ja muusikkojen kera (mm. Ira Kaspi, Eliina M\xc3\xa4kiranta) ja free lance -pohjalta tarpeen mukaan. Teppo on perustajaj\xc3\xa4sen Suomen ensimm\xc3\xa4isess\xc3\xa4 vakituisessa bassoklarinettikvartetissa "Paperiliitin". Lis\xc3\xa4ksi toiminut teatterikapellimestarina (Svenska Teatern\'in "La cage aux folles" -produktion toinen kapellimestari-puhallinmuusikko 2009\xe2\x80\x932011), sijaisena eri orkestereissa (Niinisalo, Vaasa, Sinfonia Lahti) ja teatterimuusikkona muun muassa Lahdessa. Yhtyemuusikkouran Teppo aloitti lahtelaisessa progressiivista rockia soittaneessa  "Haikara" -yhtyeess\xc3\xa4. _NEWLINE_Levytyksi\xc3\xa4 kuoronjohtajana, yhtyemuusikkona, pianistina, s\xc3\xa4velt\xc3\xa4j\xc3\xa4n\xc3\xa4 ja sovittajana. Merkitt\xc3\xa4vin levytys on cd "Fragmented Visions", maailman ensimm\xc3\xa4inen klassinen kontra-alttoklarinetin kokonaislevytys (2017). USA:ssa arviointimenestyksen saanut cd sis\xc3\xa4lt\xc3\xa4\xc3\xa4 pohjoismaisia sooloteoksia sek\xc3\xa4 pianos\xc3\xa4estyksellisi\xc3\xa4 teoksia.'